钦定古今图书集成/明伦汇编/氏族典/第116卷 > 《王圻续文献通考》 > 甄元成
## 钦定古今图书集成/明伦汇编/氏族典/第116卷 > 《王圻续文献通考》 > 甄元成

按《周书萧察传》：“甄元成，字敬平，中山人。博达经史，善
属文。少为简文所知，以录事参军随察镇襄阳，转中
记室参军，掌书记，颇参政事。以江陵甲兵殷盛，遂怀
贰心，密书与梁元帝，申其诚款。遂有得其书者，进之
于察。察深信佛法，常愿不杀诵法华经人。元成素诵
《法华经》，遂以此获免。察后见之，常曰：‘甄公好得《法华
经》力’。”历位中书侍郎御史中丞祠部尚书吏部尚书。
察之六年卒。赠侍中护军将军。有文集二十卷。